**ΑΥΓΟΥΣΤΟΣ 7!!**

**ΜΝΗΜΗ ΤΟΥ ΟΣΙΟΥ ΠΑΤΡΟΣ ΗΜΩΝ ΘΕΟΔΟΣΙΟΥ ΤΗΣ ΑΡΓΟΛΙΔΟΣ**

**ΑΚΟΛΟΥΘΙΑ**



**ΑΥΓΟΥΣΤΟΣ Ζ !!**

**ΘΕΟΔΟΣΙΟΣ ΟΣΙΟΣ ΑΡΓΟΛΙΔΟΣ**

**ΑΚΟΛΟΥΘΙΑ**

**ΜΙΚΡΟΣ ΕΣΠΕΡΙΝΟΣ**

Ιστώμεν στίχους δ’ , και ψάλλομεν Στιχηρά Προσόμοια.

**Ήχος α’ . Των ουρανίων Ταγμάτων.**

Πελοποννήσου οι παίδες δεύτε συνδράμωμεν, και εν ψαλμοίς και ύμνοις, συνδοξάσωμεν πάντες, τον νέον Θεοδόσιον και αυτώ, εκβοήσωμεν λέγοντες· μη διαλλίπης πρεσβεύειν υπέρ ημών, των οικείων θεραπόντων σου.

Επί τη θεία σου μνήμη νυν Θεοδόσιε, τα της Πελοποννήσου, και Αθηναίων συγχαίρει, συστήματα τρισμάκαρ των ευσεβών, φιλεόρτων εν πνεύματι, τα μεν ως γνήσιον γόνον έχοντα σε, τα δε ως καύχημα ασκήσεως.

Ο θαυμαστός εν Οσίοις ημάς και ένδοξος, σήμερον συγκαλείται, την σεπτήν αυτού μνήμην, τελέσαι ετησίως· διο και ημείς, συνελθόντες τιμήσωμεν, ως εραστήν του Κυρίου και ως φρουρόν, ημών πάντοτε και πρόμαχον.

Επί τη θεία προνοία θεοπόθητος, στοιχειωθείς ανήλθεν, εις αιθέριον ύψος, δια της εργασίας των υψηλών, αρετών ο θαυμάσιος, και ικετεύει γνησίως υπέρ ημών, συν Αγγέλοις προς τον Κύριον.

***Δόξα. Ήχος πλ. α’ .***

Δεύτε Ναυπλιέων τα πλήθη, συνδράμωμεν επί τω ιερώ ναώ του πολιούχου πατρός ημών Θεοδοσίου, και επί τη ετησίω μνήμη αυτού, δοξάσομεν τον εν Αγίοις επαναπαυόμενον Θεόν, αιτούμενοι δωρηθήναι ημίν, των δεινών απαλλαγήν και ζωήν την αιώνιον.

***Και νυν. Της εορτής.***

Δεύτε αναβώμεν εις το όρος Κυρίου, και εις τον οίκον του Θεού ημών, και θεασώμεθα την δόξαν της Μεταμορφώσεως αυτού, δόξαν ως μονογενούς παρά Πατρός, φωτί προσλάβωμεν φως, και μετάρσιοι γενόμενοι τω πνεύματι, Τριάδα ομοούσιον υμνήσωμεν εις τους αιώνας.

***Εις τον Στίχον. Ήχος β’ . Οίκος του Εφραθά.***

Χαίροις το ιερόν, των Αθηναίων κλέος, και χαίροις των Αργείων, φρουρός και αντιλήπτωρ, τρισμάκαρ Θεοδόσιε.

Στ.: *Τίμιος εναντίον Κυρίου, ο θάνατος του Οσίου Αυτού.*

Μη λίπης εκτενώς, πρεσβεύειν τω Κυρίω, υπέρ των εκτελούντων, πιστώς συν θείαν μνήμην, ω νέε Θεοδόσιε.

Στ.: *Μακάριος ανήρ ο φοβούμενος τον Κύριον· εν ταις εντολαίς Αυτού θελήσει σφόδρα.*

Άξιον σε τιμάν, και σε δοξάζειν άμα, τον λίαν τιμηθέντα, και μάλα δοξασθέντα, παρά Θεού τρισόλβιε.

***Δόξα. Και νυν. Θεοτοκίον.***

Υπέρθεε Τριας, Πάτερ Υιέ και Πνεύμα, λιταίς της Θεοτόκου, νυν και του Οσίου, οικτείρησον τους δούλους Σου.

*Νυν απολύεις. Τρισάγιον.*

***Απολυτίκιον. Ήχος δ’. Ταχύ προκατάλαβε.***

Ως δόσιν θεόδεκτον την καθαράν σου ζωήν, Θεώ καθιέρωσας των ιαμάτων πηγήν, τον τάφον σου δείξαντι, συ γαρ δια εγκρατείας, καθαρθείς των προσύλων, έλαμψας εν τω κόσμω, δι' ασκήσεως πόνων διο σε Θεοδόσιε, εν ύμνοις γεραίρομεν.

***Δόξα. Έτερον. Ήχος γ’ . Θείας πίστεως.***

Τον ομώνυμον, Θεοδοσίου, και ομότροπον, αναδειχθέντα, τον εν εσχάτοις τοις χρόνοις αναφανέντα, αστέρα τοις θαύμασιν άδυτον, θαυματουργόν και ιαματικόν, νέον Θεοδόσιον, ευσεβοφρόνως υμνήσωμεν λέγοντες· Πάτερ Όσιε, Χριστόν τον Θεόν ικέτευε, δωρήσασθαι ημίν το μέγα έλεος.

***Και νυν. Της εορτής. Ήχος βαρύς.***

Μετεμορφώθης εν τω όρει Χριστέ ο Θεός, δείξας τοις Μαθηταίς σου την δόξαν σου, καθώς ηδυναντο. Λαμψον και ημίν τοις αμαρτωλοίς, το φως σου το αΐδιον, πρεσβείαις της Θεοτόκου, φωτοδότα δόξα σοι.

*Απόλυσις.*

**ΜΕΓΑΣ ΕΣΠΕΡΙΝΟΣ**

Ευλογήσαντος του ιερέως, ο Προοιμιακός, και το· *Μακάριος ανήρ.* Εις δε το· *Κύριε εκέκραξα,* ιστώμεν στίχους στ’ και ψάλλομεν Ιδιόμελα γ’ της Εορτής.

**Ήχος δ’ .**

Προ του σου Σταυρού Κυριε, όρος ουρανόν εμιμείτο, νεφέλη ως σκηνή εφηπλούτο. Σου μεταμορφουμένου, υπό Πατρός δε μαρτυρουμένου, παρήν ο Πετρος συν Ιακώβω και Ιωάννη, ως μέλλοντες συνείναί σοι, και εν τω καιρώ της παραδόσεώς σου, ίνα θεωρήσαντες τα θαυμάσιά σου, μη δειλιάσωσι τα παθήματά σου, α προσκυνήσαι ημάς, εν ειρήνη καταξίωσον, δια το μέγα σου έλεος.

Προ του Σταυρού σου Κυριε, παραλαβών τους Μαθητάς εις όρος υψηλόν, μετεμορφώθης έμπροσθεν αυτών, ακτίσι δυνάμεως καταυγάζων αυτούς, ένθεν φιλανθρωπία, εκείθεν εξουσία, δείξαι βουλόμενος της Αναστάσεως την λαμπρότητα, ης και ημάς ο Θεός, εν ειρήνη καταξίωσον, ως ελεήμων και φιλάνθρωπος.

Εις όρος υψηλόν μεταμορφωθείς ο Σωτήρ, τους κορυφαίους έχων των Μαθητών, ενδόξως εξέλαμψας, δηλών, ότι οι τω ύψει των αρετών διαπρέψαντες, και της ενθέου δόξης αξιωθήσονται. Συλλαλούντες δε τω Χριστώ, Μωϋσής και Ηλίας εδείκνυον, ότι ζώντων και νεκρών κυριεύει, και ο πάλαι δια νόμου, και Προφητών λαλήσας υπήρχε Θεός, ω και φωνή του Πατρός, εκ νεφέλης φωτεινής, εμαρτύρει λέγουσα· Αυτού ακούετε, του δια Σταυρού τον, Άδην σκυλεύσαντος, και νεκροίς δωρουμένου, ζωήν την αιώνιον.

***Και του Αγίου, Στιχηρά Προσόμοια γ’. Ήχος β’ . Ποίοις ευφημιών.***

Ποίοις, ευφημιών στέμμασι, στεφανώσομεν τον θεοφόρον; Του Χριστού τον φίλον τον γνήσιον, και πιστόν Κυρίου θεράποντα; Των χαρισμάτων του Πνεύματος δοχείον, το μέγα των θλιβομένων παραμύθιον, των πάντων, των Ναυπλιέων καταφύγιον, της μετανοίας τον όρμον, της Σιών της άνω οικήτορα· το τερπνόν δι’ ου κομιζόμεθα πλουσίως, το μέγα έλεος.

Ποίοις, υμνωδιών κάλλεσιν, επαινέσωμεν τον θεοφόρον; Το σεπτόν Αθηνών βλάστημα, και τερπνόν Αργείων εντρύφημα, την των ασκητών θείαν κρηπίδα, την στήλην, της Εκκλησίας την υπέρλαμπρον, την κρήνην, των ιαμάτων την αένναον, τον παιδευτήν των αφρόνων, τον θερμόν προστάτην ημών, των αιτουμένων εκτενώς δωρηθήναι ημίν, ειρήνην και μέγα έλεος.

Ποίοις, μελωδιών άνθεσιν, αναδύσωμεν τον θεοφόρον; Τον του Θεοδοσίου ομότροπον, τον Κοινοβιάρχου, νέον Θεοδόσιον, τον οφθέντα χρόνοις εν εσχάτοις, τον στύλον, της καρτερίας τον ακλόνητον, τον πύργον, της ησυχίας τον ασάλευτον, τον ποταμόν των θαυμάτων, τον βυθόν της χάριτος, δι’ ου ημείς προς ζωήν φαιδρώς οδηγούμεθα, την θείαν όντως και άληκτον.

***Δόξα. Ήχος πλ. β’ .***

Σήμερον συγκαλείται ημάς, του ιαματικού Θεοδοσίου η ετήσιος πανήγυρις· δεύτε ουν φιλέορτοι, φαιδρώς εορτάσωμεν την μνήμην αυτού λέγοντες· χαίροις, ο τα σκιρτήματα της σαρκός καταβαλών, δια της ασκήσεως, την ανδρείαν του πνεύματος σεαυτώ περιθέμενος· χαίροις, ο θριαμβεύσας των πονηρών δαιμόνων τους δούλους, τη ισχύει τη δοθείση σοι παρά του μόνου Θεού· χαίροις, ο του μεγάλου Θεοδοσίου τοις έργοις εφάμιλλος, και συγκληρονόμος της Βασιλείας Χριστού· Ον καθικέτευε, θαυματουργέ Θεοδόσιε, λυτρωθήναι ημάς ορατών και αοράτων εχθρών, και σωθήναι τας ψυχάς ημών.

***Και νυν. Της εορτής.***

Προτυπών την Ανάστασιν την σην, Χριστέ ο Θεός, τότε παραλαμβάνεις τους τρεις σου μαθητάς, Πετρον και Ιακωβον και Ιωάννην, εν τω Θαβώρ ανελθών. Σου δε Σωτήρ μεταμορφουμένου, το Θαβώριον όρος φωτί εσκέπετο. Οι Μαθηταί σου Λογε, έρριψαν εαυτούς εν τω εδάφει της γης, μη φέροντες οράν, την αθέατον μορφήν, Άγγελοι διηκόνουν φόβω και τρόμω, ουρανοί έφριξαν, γη ετρόμαξεν, ορώντες επί γης, της δόξης τον Κυριον.

*Είσοδος. Φως ιλαρόν. Προκείμενον της ημέρας. Αναγνώσματα.*

***Σοφίας Σολομώντος το Ανάγνωσμα. (Κεφ. γ' 1)***

Δικαίων ψυχαί εν χειρί Θεού, και ου μη άψηται αυτών βάσανος. Έδοξαν εν οφθαλμοίς αφρόνων τεθνάναι, και ελογίσθη κάκωσις η έξοδος αυτών, και η αφ’ ημών πορεία σύντριμμα· οι δε εισιν εν ειρήνη. Και γαρ εν όψει ανθρώπων εάν κολασθώσιν, η ελπίς αυτών αθανασίας πλήρης. Και ολίγα παιδευθέντες, μεγάλα ευεργετηθήσονται· ότι ο Θεός επείρασεν αυτούς, και εύρεν αυτούς αξίους εαυτού. Ως χρυσόν εν χωνευτηρίω εδοκίμασεν αυτούς, και ως ολοκάρπωμα θυσίας προσεδέξατο αυτούς. Και εν καιρώ επισκοπής αυτών αναλάμψουσι, και ως σπινθήρες εν καλάμη διαδραμούνται. Κρινούσιν έθνη, και κρατήσουσι λαών, και βασιλεύσει αυτών Κύριος εις τους αιώνας. Οι πεποιθότες επ’ αυτόν, συνήσουσιν αλήθειαν, και οι πιστοί εν αγάπη προσμενούσιν αυτώ· ότι χάρις και έλεος εν τοις οσίοις αυτού και επισκοπή εν τοις εκλεκτοίς αυτού.

***Σοφίας Σολομώντος το ανάγνωσμα. (Κεφ. ζ′.7)***

Δίκαιος, εάν φθάση τελευτήσαι, εν αναπαύσει έσται. Γήρας γαρ τίμιον ου το πολυχρόνιον, ουδέ αριθμώ ετών μεμέτρηται. Πολιά δε εστι φρόνησις ανθρώποις, και ηλικία γήρως βίος ακηλίδωτος. Ευάρεστος Θεώ γενόμενος, ηγαπήθη· και ζων μεταξύ αμαρτωλών, μετετέθη. Ηρπάγη, μη κακία αλλάξη σύνεσιν αυτού, η δόλος απατήση ψυχήν αυτού· βασκανία γαρ φαυλότητος αμαυροί τα καλά, και ρεμβασμός επιθυμίας μεταλλεύει νουν άκακον. Τελειωθείς εν ολίγω, επλήρωσε χρόνους μακρούς· αρεστή γαρ ην Κυρίω η ψυχή αυτού· δια τούτο έσπευσεν εκ μέσου πονηρίας. Οι δε λαοί ιδόντες και μη νοήσαντες, μηδέ θέντες επί διανοία το τοιούτον, ότι χάρις και έλεος εν τοις οσίοις αυτού, και επισκοπή εν τοις εκλεκτοίς αυτού.

***Σοφίας Σολομώντος το Ανάγνωσμα. (Κεφ. ε' 15)***

Δίκαιοι εις τον αιώνα ζώσι, και εν Κυρίω ο μισθός αυτών, και η φροντίς αυτών παρά Υψίστω. Δια τούτο λήψονται το βασίλειον της ευπρεπείας, και το διάδημα του κάλλους εκ χειρός Κυρίου· ότι τη δεξιά αυτού σκεπάσει αυτούς, και τω βραχίονι υπερασπιεί αυτών. Λήψεται πανοπλίαν τον ζήλον αυτού, και οπλοποιήσει την κτίσιν εις άμυναν εχθρών. Ενδύσεται θώρακα, δικαιοσύνην· και περιθήσεται κόρυθα, κρίσιν ανυπόκριτον. Λήψεται ασπίδα ακαταμάχητον οσιότητα· οξυνεί δε απότομον οργήν εις ρομφαίαν. Συνεκπολεμήσει αυτώ ο κόσμος επί τους παράφρονας· πορεύσονται εύστοχοι βολίδες αστραπών, και ως από ευκύκλου τόξου, των νεφών, επί σκοπόν αλούνται· και εκ πετροβόλου θυμού πλήρεις ριφήσονται χάλαζαι. Αγανακτήσει κατ’ αυτών ύδωρ θαλάσσης· ποταμοί δε συγκλύσουσιν αποτόμως. Αντιστήσεται αυτοίς πνεύμα δυνάμεως, και ως λαίλαψ εκλικμήσει αυτούς, και ερημώσει πάσαν την γην ανομία, και η κακοπραγία περιτρέψει θρόνους δυναστών. Ακούσατε ουν βασιλείς, και σύνετε· μάθετε δικασταί περάτων γης. Ενωτίσασθε οι κρατούντες πλήθους, και γεγαυρωμένοι επί όχλοις εθνών· ότι εδόθη παρά Κυρίου η κράτησις υμίν, και η δυναστεία παρά Υψίστου.

***Λιτή. Ήχος β’ .***

Επέστη η ετήσιος μνήμη σου, Θεοδόσιε Πατήρ ημών Όσιε, ώσπερ φωσφόρος αστήρ, πάντων τας καρδίας καταγλαΐζουσα, και χαρμονικώς προς αίνον και δόξαν Θεού εγείρουσα, ώπερ νυν παρεστώς εκδυσώπει απαύστως, υπέρ των ψυχών ημών.

***Ο αυτός.***

Εκ νεότητός σου φέρον τελειότητος φρόνημα, υπέδου σαυτόν θεοφόρε τω ζυγώ του Χριστού, και τον βίον ζηλώσας, του θείου Θεοδοσίου, τοις ίσοις μέτροις της αρετής εκείνου αφοσιώσας, και την σάρκα σκιρτώσαν δουλώσας τω πνεύματι, τον της ασκήσεως εξετέλεσας δρόμον· αλλ’ ω μακαριώτατε Πάτερ, και θαυματουργέ Θεοδόσιε, τοις τιμώσι την μνήμην σου, αίτησαι ιλασμόν και μέγα έλεος.

***Ήχος γ’ .***

Ίσος έλαμψας εν τη ασκήσει του ομωνύμου σου Θεοδοσίου, ως την ισάγγελον αυτού πολιτείαν ζηλώσας, ίσην και την χάριν παρά Χριστώ απείληφας του ιάσθαι τας νόσους, και εκδιώκειν τα πνεύματα, αλλά πρέσβευε Χριστώ τω Θεώ, Πάτερ Θεοδόσιε, ειρηνεύσαι τον κόσμον, και σώσαι τας ψυχάς ημών.

***Δόξα. Ήχος πλ. δ’ .***

Ευφραίνεσθε πόλεις Ναύπλιον και Άργος, πλουτίσασαι τοιούτον πολιούχον, και πρέσβυν προς Θεόν αδιάλειπτον, Θεοδόσιον τον νέον· ούτος γαρ, τη σοφία του Πνεύματος, καταγλαϊσθείς, πάσαν άρνησιν, τη εναρέτω αυτού πολιτεία υπερηκόντισεν· αυτόν και ημείς μεσίτην προσάγοντες, αιτούμεν, δυσωπείν τον Χριστόν, σωθήναι τας ψυχάς ημών.

***Και νυν. Της εορτής.***

Τον γνόφον τον νομικόν, η φωτεινή της Μεταμορφώσεως διεδέξατο νεφέλη, εν η Μωϋσής και Ηλίας γενόμενοι, και της υπερφώτου δόξης αξιωθέντες, Θεώ έλεγον· Συ ει Θεός ημών, ο Βασιλεύς των αιώνων.

***Εις τον Στίχον. Ήχος δ’ . Ο εξ υψίστου κληθείς.***

Μεταναστεύων εν όρεσιν ηυχίσθης, φεύγων την προσπάθειαν της ματαιότητος, της κοσμικής Πάτερ Όσιε, και ησυχίας, μεταδιώκων την ωραιότητα· κάλλος γαρ επόθησας, μη μαραινόμενον, των ορεκτών το ακρότατον, ως προμνηστεύον, την Βασιλείαν σου την ουράνιον, ου ως ηράσθη και επέτυχες· ο τυγχάνει Χριστός ο Θεός ημών, Ον ικέτευε σώσαι, και φωτίσαι τας ψυχάς ημών.

Στ.: *Τίμιος εναντίον Κυρίου, ο θάνατος του Οσίου Αυτού.*

Ομονοήσας Θεοδοσίω θείω, τον τρόπον κατάλληλον, ως ομωνύμησας, ενδεδειγμένος Θεοδόσιε, της Βασιλείας, συγκληρονόμος Θεού γεγένησαι, θέσει τε θεούμενος, φως εχρημάτισας, τη μετουσία της χάριτος, του Παρακλήτου, καταλαμπρύνων πιστών συστήματα, και εκκαθαίρων αρρωστήματα, και δοξάζων Χριστόν τον Θεόν ημών, Ον ικέτευε σώσαι και φωτίσαι τας ψυχάς ημών.

Στ.: *Μακάριος ανήρ ο φοβούμενος τον Κύριον· εν ταις εντολαίς Αυτού θελήσει σφόδρα.*

Στάσεσι Πάτερ του σώματος παννύχοις, πάθη καθυπέταξας τω νοερώ της ψυχής, απαθείαις ταις πτέρυξιν, ωραϊσμένος, χάριν εδέξω ιάσθαι Όσιε, ανθρώπων εν πνεύματι τα αρρωστήματα, και απελαύνειν τα πνεύματα, της πονηρίας, και διασώζειν τους μετά πίστεως, προσερχομένους τω ναώ σοφέ, και τυχείν αιτουμένους πρεσβείαις σου, εγκλημάτων την λύσιν, και ψυχών την αποκάθαρσιν.

***Δόξα. Ήχος πλ. β’ .***

Σήμερον συγκαλείται ημάς, του θεοφόρου και ιαματικού Θεοδοσίου, η ετήσιος πανήγυρις. Δεύτε ουν φιλέορτοι φαιδρώς εορτάσωμεν την μνήμην αυτού λέγοντες· χαίροις, ο τα σκιρτήματα της σαρκός καταβαλών δια της ασκήσεως, την δε ανδρείαν του πνεύματος σεαυτώ παραθέμενος· χαίροις, ο θριαμβεύσας των πονηρών δαιμόνων τους δόλους, τη ισχύϊ τη δοθείση σοι παρά του μόνου Θεού· χαίροις, του μεγάλου Θεοδοσίου τοις έργοις εφάμιλλος, και συγκληρονόμος της Βασιλείας Χριστού· Ον ικέτευε, ασκητών εγκαλλώπισμα Θεοδόσιε, λυτρωθήναι ημάς ορατών και αοράτων εχθρών, και σωθήναι τας ψυχάς ημών.

***Και νυν. Της εορτής.***

Πετρω και Ιακώβω και, Ιωάννη, τοις προκρίτοις μαθηταίς σου Κυριε, σήμερον υπέδειξας εν τω όρει τω Θαβώρ, την δόξαν της θεϊκής σου μορφής· έβλεπον γαρ τα ιμάτιά σου, αστράψαντα ως το φως και το πρόσωπόν σου υπέρ τον ήλιον και μη φέροντες οράν το άστεκτον της σης ελλάμψεως, εις γην κατέπιπτον, μηδόλως ατενίσαι ισχύοντες. Φωνής γαρ ήκουον μαρτυρούσης άνωθεν· Ούτός εστιν ο Υιός μου ο αγαπητός, ο ελθών εις τον κόσμον σώσαι τον άνθρωπον.

*Νυν απολύεις. Τρισάγιον.*

***Απολυτίκιον. Ήχος δ’. Ταχύ προκατάλαβε.***

Ως δόσιν θεόδεκτον την καθαράν σου ζωήν, Θεώ καθιέρωσας των ιαμάτων πηγήν, τον τάφον σου δείξαντι, συ γαρ δια εγκρατείας, καθαρθείς των προσύλων, έλαμψας εν τω κόσμω, δι' ασκήσεως πόνων διο σε Θεοδόσιε, εν ύμνοις γεραίρομεν.

***Δόξα. Έτερον. Ήχος γ’ . Θείας πίστεως.***

Τον ομώνυμον, Θεοδοσίου, και ομότροπον, αναδειχθέντα, τον εν εσχάτοις τοις χρόνοις αναφανέντα, αστέρα τοις θαύμασιν άδυτον, θαυματουργόν και ιαματικόν, νέον Θεοδόσιον, ευσεβοφρόνως υμνήσωμεν λέγοντες· Πάτερ Όσιε, Χριστόν τον Θεόν ικέτευε, δωρήσασθαι ημίν το μέγα έλεος.

***Και νυν. Της εορτής. Ήχος βαρύς.***

Μετεμορφώθης εν τω όρει Χριστέ ο Θεός, δείξας τοις Μαθηταίς σου την δόξαν σου, καθώς ηδυναντο. Λαμψον και ημίν τοις αμαρτωλοίς, το φως σου το αΐδιον, πρεσβείαις της Θεοτόκου, φωτοδότα δόξα σοι.

*Απόλυσις.*

**ΟΡΘΡΟΣ**

***Μετά την α’ Στιχολογίαν, Κάθισμα. Ήχος πλ. α’ . Τον συνάναρχον Λόγον.***

Τας φροντίδας του βίου απαρνησάμενος, και Αγγέλων τον βίον αναλαβόμενος, εγκρατεία την ψυχήν κατελάμπρυνας, και θαυμάτων εκ Θεού χάριν εδέξω δαψιλώς, Θεοδόσιε θεοφόρε, υπέρ ημών ικετεύων, των ευσεβώς ανευφημούντων σε.

***Δόξα. Και νυν. Της εορτής.***

Ο ομότιμος Λόγος Πατρί και Πνεύματι, σαρκωθείς εκ Παρθένου εις σωτηρίαν ημών, ανεστράφη τοις εν γη καθάπερ γέγραπται, και ανελθών εν τω Θαβώρ, συν προκρίτοις μαθηταίς, ενδόξως μετεμορφώθη· διο ανυμνούμεν αυτού την θείαν, και παναγίαν συγκατάβασιν.

***Μετά την β’ Στιχολογίαν, Κάθισμα. Ήχος δ’ . Επεφάνη σήμερον.***

Τω φωτί λαμπόμενος, τω απροσίτω, ως αστήρ εξέλαμψας, εν τη πανσέπτω σου μνήμη, καταφωτίζων Θεοδόσιε, τους αδιστάκτω ψυχή προσιόντας σοι.

***Δόξα. Και νυν. Της εορτής.***

Εορτή υπέρλαμπρος, η του Δεσπότου, ήλθε δεύτε άπαντες, επί τω όρει νοερώς, προκαθαρθέντες ανέλθωμεν, τω Θαβωρίω, Χριστόν εποψώμενοι.

***Μετά τον Πολυέλεον, Κάθισμα. Ήχος δ’ . Ο υψωθείς.***

Την των θαυμάτων ειληφώς θείαν χάριν, παρά του πάντων χορηγού και Δεσπότου, πολλάς ιάσεις καθ’ εκάστην εκτελείς, των εν ευσεβεία εν τω ναώ, προσφοιτώντων σοι, και επικαλουμένων σε μετά πίστεως μάκαρ· διο προσφόρως καλή, θαυματουργός και ιαματικός Όσιε.

***Δόξα. Και νυν. Της εορτής.***

Ο ανελθών συν Μαθηταίς εν τω όρει, και εν τη δόξη του Πατρός απαστράψας, συν Μωϋσή Ηλίας σοι παρίστανται· Νομος και Προφήται γαρ ως Θεώ λειτουργούσιν, ω και την Υιότητα την φυσικήν ο Γεννήτωρ, ομολογών εκάλεσεν Υιόν, ον ανυμνούμεν συν σοι και τω Πνεύματι.

**Είτα, οι Αναβαθμοί· το α’ Αντίφωνον του δ’ ήχου.**

Προκείμενον: *Τίμιος εναντίον Κυρίου, ο θάνατος του Οσίου Αυτού.*

Στ.: *Μακάριος ανήρ ο φοβούμενος τον Κύριον· εν ταις εντολαίς Αυτού θελήσει σφόδρα.*

**Ευαγγέλιον, Οσιακόν.**

Ο Ν’ ψαλμός.

Δόξα: *Ταις του σου Οσίου...*

Και νυν: *Ταις της Θεοτόκου...*

Ιδιόμελον. Ήχος πλ. β . Στ.: *Ελέησόν με ο Θεός...*

Όσιε Πάτερ, εις πάσαν την γην εξήλθεν ο φθόγγος των κατορθωμάτων σου · δι’ ο εν τοις ουρανοίς εύρες μισθόν των καμάτων σου, των δαιμόνων ώλεσας τας φάλαγγας, των Αγγέλων έφθασας τα Τάγματα, ων τον βίον αμέμπτως εζήλωσας· παρρησίαν ουν έχων προς Κύριον, ειρήνην αίτησαι τας ψυχάς ημών.

Είτα, οι Κανόνες· ο α’ της Εορτής, και του Αγίου.

***Ωδή α’ . Ήχος δ’ . Ανοίξω το στόμα μου.***

Χριστού ταις λαμπρότησι, καταυγαζόμενος Όσιε, τους πίστει την μνήμην σου πανηγυρίζοντας, καταλάμπρυνον, και σκότους αμαρτίας, πρεσβείαις σου λύτρωσαι, σοφέ Θεοδόσιε.

Ρωννύμενος χάριτι, παντοδυνάμω του κτίσαντος, ανδρείαν ανέλαβες, γνώμην αοίδιμε, και τον δράκοντα· τον σκολιόν τον μέγαν, ποσί κατεπάτησας, και κατηδάφισας.

Υψούσαν ταπείνωσιν, Πατήρ ημών έσχηκας · δι’ ο σου δεόμεθα, θεράπευσον Όσιε, τας ασθενείας ημών και τας οδύνας, πάσας επικούφισον, των καρδιών ημών.

***Θεοτοκίον.***

Συ μόνη Θεόνυμφε, τον εν υψίστοις καθήμενον, αγκάλαις εβάστασας, σάρκα γενόμενον· συ γαρ πέφηνας, εκ πάντων των αιώνων, δοχείον επάξιον, του Παντοκράτορος.

***Ωδή γ . Τους σους υμνολόγους.***

Αδύτους φωτός τη φωταυγεία, λαμπόμενος Πάτερ εμφανώς, τους σκότει των κακώσεων, κεκαμωμένους λύτρωσαι, και φωτισμόν ανέσεως, τοις ανυμνούσί σε δώρησαι.

Νοός καθαρότητι και τρόπον, εφάμιλλος γέγονας σοφέ, θείω Θεοδοσίω σαφώς, οία αυτώ ομώνυμος· όθεν και χάριν είληφας, την των θαυμάτων ενέργειαν.

Θλιβόμενος πάθεσι ποικίλοις, εν πίστει προστρέχομεν τω σω, τεμένει Θεοδόσιε, αγίαις μεσιτείαις σου, πάντας ημάς επίσκεψαι, εκδυσωπών τον φιλάνθρωπον.

***Θεοτοκίον.***

Ο Κτίσης Σε κλίμακα Παρθένε, καθάπερ προθέμενος βροτοίς, εκ των γηΐνων θλίψεων, και εκ φθοράς προς άφθαρτον, ζωήν τη μεσιτεία Σου, αναβιβάζει τους υμνούντάς Σε.

***Κάθισμα. Ήχος γ’ . Την ωραιότητα.***

Τον ωραιότατον, Χριστόν επόθησας, και τα του σώματος, πάθη ενέκρωσας, αγγελικώς επί της γης Θεοδόσιε βιοτεύσας· όθεν την αγίαν σου, εορτάζομεν κοίμησιν, και πιστώς σου δεόμεθα, Πάτερ τρισόλβιε, ίνα πρεσβεύεις Χριστώ τω Θεώ, υπέρ των ψυχών ημών.

***Δόξα. Και νυν. Της εορτής.***

Θέλων ενδείξασθαι, Χριστέ την δόξαν Σου, και την συνάφειαν, προς τον γεννήτορα, τρεις των προκρίτων μαθητών, παρέλαβες και τω όρει, τω Θαβώρ φιλάνθρωπε, συν αυτοίς αναβέβηκας, ένθα σοι παρέστησαν, Μωσής και Ηλίας τε, ενώπιον δι’ αυτών μετεμορφώθης, λάμψας τηλαυγέστερον.

***Ωδή δ’ . Ο καθήμενος εν δόξη.***

Του σατάν τας πανουργίας ουδαμώς εδειλίασας, ενοικούσαν έχων, χάριν του Αγίου Πνεύματος, φθονερών δι’ ανθρώπων την κακόνοιαν, καθυπέμεινας, δυναμούμενος σθένει σοφέ τω του Πνεύματος.

Ίσχυσεν ο φθόνος πείσαι άνδρα αρετή διαπρέποντα, οίος ήτο ο σοφός Πέτρος και αγιότατος, και κατά νουν Πάτερ, άδικα εμελέτησεν, αλλ’ η θεία χάρις τούτων, πάντων δ’ ερρύσατο.

Ώφθης γαρ εν τω ονείρω τω ρηθέντι θεόφρονι, αρχιθύτη τότε εν Βασιλεούση υπάρχοντι, και προσείπας τούτω του παύσασθαι, της κατά σου οργής και εξορίας πικράς.

***Θεοτοκίον.***

Καταπλήττονται Αγγέλων στρατηγίαι πανύμνητε, ανυμνολογούσαι, μέγεθος της θείας λοχείας Σου, μεθ’ ων δυσώπει Παρθένε, πάντας σώζεσθαι, τους εν πίστει Σε, ειλικρινεί μακαρίζοντας.

***Ωδή ε’. Εξέστη τα σύμπαντα.***

Εξέστη ως έπρεπεν εν τη παρουσία, ο αρχιερεύς ο θείος, και επηρώτα, τι ει και ως γέγονας, ώδε μάκαρ, τι δε το αίτιον· δι’ ο εγκαλεί με τον Σωτήρά μου.

Γενόμενος έξυπνος ο θείος Πέτρος εσκέπτετο, πάντα τα εν ύπνω αυτώ οφθέντα, ενθέως· όθεν γνους μετενόησε, εφ’ οις κατά νουν μακάριε, κατά σου διαπράξας Θεοδόσιε.

Ομώνυμον έσχηκας εν ουρανοίς μακάριε, θείον Θεοδόσιον και σύσκηνον, μεθ’ ου δυσώπει, υπέρ εκτενώς, ίνα πάντες λυτρωθώμεν πειρασμών, αδίκου αλάστορος, και δεινού πολεμήτορος.

***Θεοτοκίον.***

Ανάρχως εκλάμψαντι εκ του Πατρός Θεόνυμφε, αρχήν επηγάγω κατά σάρκα, και ανεφάνης αρχή της όντως αρχής, της τεκτηνομένης αληθώς, παν το δημιούργημα, ορατόν και αόρατον.

***Ωδή στ’ . Την θείαν ταύτην.***

Ιδού αι πόλεις σου σημερον, την μνήμην σου σοφέ εορτάζουσαι, χαίρουσι κράζουσαι· δεύτε οι πάντες συνδράμετε, προς τον θερμόν προστάτην, και πολιούχον ημών.

Ναώ τω σω οι προστρέχοντες, αρρήτω χειρουργία καθαίρονται, και απελαύνεται, νόσος πάσα τη θεία σου, επιστασία μάκαρ αξιοθαύμαστε.

Ρητόρων γλώσσαι ου σθένουσι, την μνήμην σου υμνήσαι τρισόλβιε· διο και χαίρουσι, οι εν Ναυπλίω και οι εν Άργει, μάκαρ Χριστώνυμος.

***Θεοτοκίον.***

Σοφίαν λόγον κηρύττομεν, Υιόν τον του Πατρός προαιώνιον, επισκιάσαντα, ουσιωδώς εν τη μήτρα Σου, και αρίστη πλάσει, ημάς θεώσαντα.

***Κοντάκιον. Ήχος βαρύς. Αυτόμελον.***

Επί του όρους μετεμορφώθης, και ως εχώρουν οι Μαθηταί σου την δόξαν σου, Χριστέ ο Θεός εθεάσαντο, ίνα όταν σε ίδωσι σταυρούμενον, το μεν πάθος νοήσωσιν εκούσιον, τω δε κόσμω κηρύξωσιν, ότι συ υπάρχεις αληθώς, του Πατρός το απαύγασμα.

***Του Αγίου. Η Παρθένος σήμερον.***

Εορτάζουσι σήμερον, οι Ναυπλιείς και Αργείοι, εορτήν χαρμόσυνον, της φωτοφόρου σου μνήμης, άπασαν, Πελοπόννησον προσκαλούσαι, χαίρουσι, γαρ ως κεκτημέναι, τον πανέντιμόν σου τάφον, Θεοδόσιε θεόφρον Όσιε.

***Ο Οίκος.***

Ενθείς γνώσιν θεϊκήν, τον γνόφον εκ της εμής καρδίας απέλασον ευχαίς σου, όπως υμνήσω σου πιστώς την αγίαν μνήμην, εν η Αγγέλων χοροί, μετά Οσίων σήμερον ευφραίνονται ενθέως, και άνθρωποι, ύμνοις εγκωμίων σε καταστέφουσιν, αξίως αιτούμενοι δια σου λαβείν των πταισμάτων αποχήν, και των κακών του βίου λύσιν, και εχθρώ ορατών και αοράτων, ρυσθήναι ταις πρεσβείαις σου, Θεοδόσιε θεόφρον Όσιε.

***Συναξάριον.***

*Τη Ζ’ του αυτού Μηνός, Μνήμη του Οσίου Θεοδοσίου του νέου, του ιαματικού, του εν Αργολίδι.* *Nέος Θεοδόσιος πλην μόνου χρόνου,* *υπήρχεν ίσος κατά πάντα τω πάλαι.* *Εβδομάτη Θεοδόσιε πότμον ανέτλης.*

Τη αυτή ημέρα, Μνήμη του Αγίου Οσιομάρτυρος Δομετίου του Πέρσου και των δύο μαθητών αυτού. Υπέρ τα πάντα σοι συναθλείν εκ λίθων, μύστας Πάτερ σούς, εξεπαίδευσας τάχα. Ούτος ην κατά τους καιρούς του μεγάλου Κωνσταντίνου, Πέρσης το γένος. Κατηχηθείς δε υπό Αβάρου τινός Χριστιανού, και τα περί Χριστού μυηθείς, καταλιπών μετά της πατρικής ασεβείας και πάσαν την εκ συγγενείας προσπάθειαν, ήθεν εν τοις μεθορίοις Ρωμαίων τε και Περσών, εις πόλιν λεγομένην Νίσιβιν· και εισελθών εν τω Μοναστηρίω, και τυχών του Αγίου Βαπτίσματος, το των μοναχών ένδυμα περιεβάλετο. Επιδειξάμενος ουν παντοίαν σπουδήν τε και άσκησιν, φθόνον εξ υποθήκης του πονηρού δαίμονος, παρά των εν τη Μονή μοναχών επεσπάσατο. Απέδρα τοίνυν εκείθεν, και ήλθεν εις το Μοναστήριον Σεργίου και Βάκχου των Μαρτύρων, εν πόλει Θεοδοσίου, και κατηκολούθει τη πολιτεία του αρχιμανδρίτου Ουρβέλ· ος λέγεται επί εξήκοντα χρόνους εψητού μη μεταλαβείν, μήτε ανακλιθήναι, μήτε καθίσαι, αλλ’ εν βακτηρία στηριζόμενος, εκπληρούν τας ανάγκας της φύσεως. Παρ’ αυτού ουν ψηφισθείς, χειροτονείται διάκονος και μέλλοντος αυτόν του αρχιμανδρίτου επί την του πρεσβυτέρου αναβιβάσαι τιμήν, τούτο γνους ο Άγιος Δομέτιος ανεχώρησε, και επί τινος όρους ανελθών, καύσωνι και κρύει και ταις επιγινομένας των ωρών καρτερεί κακώσεσιν· είτα, εν άντρω χειροποιήτω εισελθών, και επί τινα χρόνον προσμείνας, θαυματουργίαις πλείστας, εν τω του Χριστού ονόματι, τους προσφοιτώντας εδεξιούτο, και εκ της των ειδώλων πλάνης εις την του Χριστού πίστιν μετήγαγε. Επεί δε τούτο ο παραβάτης Ιουλιανός παραγενόμενος έμαθεν, εκέλευσεν αυτόν λίθοις βληθήναι. Οι δε παραγενόμενοι, μετά των δύο μαθητών αυτού ψάλλοντα αυτόν εν τρίτη ώρα υμνωδίαν ευρόντες, τη πυκνότητι των βολών αυτόν τε τον μακάριον Δοέτιον και τους συν αυτώ δύο κατέχωσαν.

Τη αυτή ημέρα, Μνήμη του Οσίου Ωρ. Εκ γης απελθών, Ωρ εμός λέγει, Χάρις, υπέρ τον Ωρ πέφυκε τον σον, ω Νόμε.

Τη αυτή ημέρα, Μνήμη των Οσίων Μυρίων Ασκητών των Θηβαίων. Γης εξελαύνεις, εις το Δαυίδ χρη λέγειν, το μυριοπλάσιον άρμα σου Λόγε.


Τη αυτή ημέρα, η Αγία Οσιομάρτυς Ποταμία η Θαυματουργός, ξίφει τελειούται. Υπέρ Χριστού κτανθείσα θαυμαστή ξίφει, χέει ποταμούς θαυμάτων Ποταμία.

Τη αυτή ημέρα, ο Άγιος Ιερομάρτυς Νάρκισσος, Πατριάρχης Ιεροσολύμων, ξίφει τελειούται. Ηδύ πνέων, Νάρκισσε, ναρκίσσου πλέον, ευωδιάζεις της Εδέμ το χωρίον.

Τη αυτή ημέρα, ο Άγιος Οσιομάρτυς Αστέριος ο θαυματουργός, ξίφει τελειούται.

[*Άγιος Οσιομάρτυς Αστέριος ο θαυματουργός*](http://www.saint.gr/767/saint.aspx)*, ξίφει* Τράχηλον Αστέριος εκκοπείς ξίφει, χοροίς αθλητών, οίον αστήρ εμπρέπει.

Τη αυτή ημέρα, Μνήμη του Οσίου Υπερεχίου. Υπερέχιος, καν τάφω κατεκρύβη, πέφυκεν ίσος τοις χοροίς των Αγγέλων.



Τη αυτή ημέρα, ο Άγιος Μάρτυς Σώζων ο εκ Νικομήδειας, εις πυρ βληθείς, και αβλαβής εξελθών, εν ειρήνη τελειούται. [*Άγιος Μάρτυς Σώζων ο εκ Νικομήδεια*](http://www.saint.gr/761/saint.aspx)*ς. Υπήρχεν άλλη σαλαμάνδρα προς φλόγα, Σώζων ο Μάρτυς, ου τέλος πυρός δίχα.*



Τη αυτή ημέρα, Μνήμη του Οσίου Νικάνορος του θαυματουργού, του εν Γρεβενοίς της Μακεδονίας. Κόσμον νικήσας, και τα τούτου ηδέα, νίκην αρίστην ήρας όντως Νικάνωρ.

Τη αυτή ημέρα, Μνήμη του Οσίου Δομετίου του σημειοφόρου, του ασκήσαντος εν τοις ορίοις της Μονής Φιλοθέου του Αγίου Όρους. Σημεία ποιείν ηξιώθης παμμάκαρ, Δομέτιε συ, ως χάριτος εστία.

Τη αυτή ημέρα, ανάμνησις βαρβαρικής επιδρομής εν Κωνσταντινουπόλει.

Τη αυτή ημέρα, Μνήμη του Αγίου Μάρτυρος Βάρταν του εξ Αρμενίας.

Τη αυτή ημέρα, Μνήμη της Οσίας Κάνδιδης της Βυζαντίας.

Τη αυτή ημέρα, Μνήμη του Νέου Οσίου πατρός ημών Ιωσήφ, του Γεροντογιάννη, της Μονής Καψάς της εν Κρήτη. Ζήσας Ιωσήφ, ως άγγελος εν κόσμω, των θαυμάτων είληφε την θείαν χάριν.



Τη αυτή ημέρα, Μνήμη του Οσίου Μίκαλλου του Αλαμάνου, του εν Κύπρω.

Τη αυτή ημέρα, Μνήμη του Οσίου Αγάθωνος, του εν τη Υπάτη της Φθιώτιδος.

Τη αυτή ημέρα, ο Όσιος Ποίμην ο εν τω σπηλαίω, ο πολύπαθης, ο Ρώσσος, εν έτει 1110, εν ειρήνη τελειούται.

Τη αυτή ημέρα, Μνήμη του Οσίου Ποιμένος του νηστευτού, του Ρώσσου, του ασκήσαντος κατά τον ΙΔ' αιώναν.

Τη αυτή ημέρα, Μνήμη της Οσίας Θεοδώρας της εν Σύχλη.

Τη αυτή ημέρα, η ανάμνησις της ανακομιδής των Ιερών Λειψάνων του Αγίου Μητροφάνους, πρώτου επισκόπου Βορονεζίας.

Ταις αυτών αγίαις πρεσβείαις Χριστέ ο Θεός, ελέησον και σώσον ημάς. Αμήν.

**Ωδή ζ . Ουκ ελάτρευσαν.**

Ουκ εδίστασας επί τη κακούχία σου, ουκ εδειλίασας το ασθενές της σαρκός, αλλ’ έσπευσας Όσιε, κατά αυτής πολεμών, πιεζόμενος, νηστεία υπέρ άνθρωπον, αγρυπνία τε και νήψει.

Αντιστάσιον Αγγέλοις στάσιν είληφας θεομακάριστε, εν ουρανοίς εκ Θεού, ως βίον ισάγγελον πολιτευσάμενος· διο κράζεις νυν· ο των πατέρων Κύριος, και Θεός ευλογητός ει.

Ωμωνυμήσας την κλήσιν κατ’ ευδόκησιν, Θεοδοσίου σαφώς· όθεν επί τοις ίχνεσιν αυτού βαδίζων, εφάμιλλος τοις έργοις γέγονας· διο κράζεις νυν· ο των πατέρων Κύριος, και Θεός ευλογητός ει.

**Θεοτοκίον.**

Εκλεξάμενος Νυμφίος ο ωραίός Σε Παρθένε Δέσποινα, των γηγενών εκ φυλής, λαμπρώς προσετήσατο, εκ δεξιών Αυτού, δεύρο νύμφη μου, από λιβάνου λέγων Σοι, δεύρο Νύμφη μου και Μήτερ.

**Ωδή η’ . Παίδες ευαγείς.**

Ώφθης ευκατάνυκτος εν βίω, και πράος και ταπεινόφρων και ησύχιος, μάκαρ Θεοδόσιε, όσιος και άκακος, και ως αγάπης έμπλεως, της προς τον έγγιστα, τον Κύριον υμνείτε κραυγάζων, και υπερυψούτε, εις πάντας τους αιώνας.

Άπειρα θαύματα ετέλεις, πάσι τοις προσιούσί σοι πιστώς, νόσους ψυχής και σώματος, αποδιώκων Όσιε· διο υπέστρεφον οίκοι, δοξάζοντες, Χριστόν τον Σωτήρα, και υπερυψούτε, εις πάντας τους αιώνας.

Πολλοίς συνεχόμενον κινδύνοις, και σάλω της αμαρτίας βυθιζόμενον, όρμον προς ακύμαντον, τον μετανοούντά με, τη θεία μεσιτεία σου, νυν καθοδήγησον, έχων εν ουρανοίς συμπολίτην, συλλήπτορα τον θείον, Θεοδόσιον τον μέγαν.

**Θεοτοκίον.**

Θείος θησαυρός πάσης αγνείας, εχθραινόντων ημίν ως αγαθή ματαίωσον, και εκ χειρός των εχθρών, τους Σους δούλους, πάντας ελευθέρωσον, και ποιμένα και ποίμνην πανύμνητε.

**Ωδή θ’ . Άπαξ γηγενής.**

Τεμένει τω σω, οι πόθω προστρέχοντες, και ασπαζόμενοι, τον τάφον σου Άγιε, παντοίας νόσου λυτρούνται άπαντες, και τον Σωτήρ Κύριον, μάκαρ δοξάζουσι, τον την χάριν ταύτην τω τεμένει σου θεοφόρε, αεί παρεχόμενον.

Εύδιος λιμήν, γενού μοι αοίδιμε, ταις ικεσίαις σου, ταις προς τον φιλάνθρωπον, πολλώ τω σάλλω βυθιζομένω νουν, των ρυπαρών πράξεων, εν τω πελάγει δεινώς, θεοφόρε, τω της απογνώσεως, αλλά τάχυ προφθάσας διάσωσον.

Ρήματι ζωής, αλήκτου δεξάμενος, εν τη καρδία σου, σάρκα κατεμάρανας, τω κόσμω Πάτερ, και εθανάτωσας, και ζωηφόρον νέκρωσιν αμφιεσάμενος, νεκρωθέντα, τοις πάθεσιν έγειρον, και ζωής με της άνω αξίωσον.

**Θεοτοκίον.**

Σε την αληθή, Μητέρα του Κτίσαντος, πάντα βουλήματι, πίστει ικετεύομεν, βουλάς και σκέψεις, των εχθραινόντων ημίν, ως αγαθή ματαίωσον, και εκ χειρός των εχθρών, τους Σους δούλους, πάντας ελευθέρωσον, και ποιμένα και ποίμνην πανύμνητε.

**Εξαποστειλάριον του Αγίου. Γυναίκες ακουτίσθητε.**

Αγώνων ταις ενστάσεσι, τα πάθη απενέκρωσας, και της Αγίας Τριάδος, τίμιον γέγονας σκεύος, η και νυν παριστάμενος, υπέρ ημών θεόσοφε, μη διαλλίπης πάντοτε, καθικετεύων ενθέρμως, αμαρτημάτων ρυσθήναι.

**Και το της Εορτής.**

Φως αναλλοίωτον Λογε, φωτός Πατρός αγεννήτου, εν τω φανέντι φωτί σου, σήμερον εν Θαβωρίω, φως είδομεν τον, Πατέρα, φως και το Πνεύμα, φωταγωγούν πάσαν Κτίσιν.

**Αίνοι. Ήχος δ’ . Ο εξ υψίστου κληθείς.**

Πελοποννήσου και Άργους και Ναυπλίου οικήτορες άπαντες, και οι μονάζοντες, την σην δοξάζουσι κοίμησιν, συν Αθηναίοις, μνήμην ποιούντες των θαυμασίων σου, και της οικειότητος και συγγενείας σου, ιαματικέ Θεοδόσιε· διο και χαίρει των φιλεόρτων θεία συστήματα, και συγκροτούσι εν τη μνήμη σου, θεοφόρε θεόφθεκτα άσματα, ευκλεώς σε τιμώντες, ως Χριστόν νέον θεράποντα. (Δις)

Δεσποτικής εορτής προτελεσθείσης, δουλική πανήγυρις ήδη επέφανε, τοις Δανοίς Ναυπλιεύσί τε, Θεοδοσίου, του νέου και ουρανόφρονος· δεύτε ουν φιλέορτος τούτον δοξάσομεν, και υμνωδίαις και άσμασι, και θείοις έργοις, δι’ ων ο μέγας Θεόν εδόξασε, και Ον πρεσβεύει του δωρήσασθαι, την ειρήνην τω κόσμω και έλεος, και ημίν σωτηρίαν, τοις αυτού μνήμην σέβουσι.

Προκαθαρθείς εκ της θύραθεν σοφίας, την εξ ύψους ύστερον σοφίαν είληδας, δια συντόνου δεήσεως, δι’ εγκρατείας, δι’ αγρυπνίας και μετριότητος· όθεν Θεοδόσιε, ο αθλοθέτης Χριστός, πηγήν θαυμάτων σε ανέδειξε, και ιαμάτων, και μετετέθης ως ηθέλησας, εις σκηνάς αιωνίου μακάριε, εισαεί απολαύων, αγαλλίασιν πανεύφημε.

**Δόξα. Ήχος πλ. δ’ .**

Το πυρ της αγάπης προς τον Θεόν και τον πλησίον, ανάψας εν τη ση καρδία, ο εν Θαβώρ τω όρει, μεταμορφώθεις Χριστός ο Θεός, όλον σου τον πόθον της ψυχής και της καρδίας, προς αγάπην Αυτού εφειλκήσατο. Διο σκορπίσας σου τον πλούτον καλώς τοις δεομένοις, έσπευσας εις ερήμους και ησυχίους τόπους, ένθα δε αγώνων υπερανθρώπων, στήσας τρόπαια κατά των αοράτων εχθρών, εξενεύρισας αυτών την δύναμιν· οίτινες μη φέροντες οράν το ύψος της πολιτείας σου, εχρήσαντο δόω, όργανα προς συκοφαντίαν ανθρώπους κακοβούλους· και παρ’ ολίγων έβλεπον αν τον δόλον τον επιτυχόντα. Αλλά θεία νεύσει γνωσθείσης της θεοφιλούς πολιτείας σου, κατ’ όναρ τω θείω Πέτρω, ούτος μεν εδόξασε τον Σωτήρα Χριστόν· τον απαλλάξαντα αυτόν της δεινής απάτης, η δε επίνοια του σατάν, ως ιστός αράχνης διελύθη, οι δε λαοί, οι καθ’ εκάστην παρά σου ιωμενοι, ευλαβώς τιμώσιν την ετήσιον μνήμην σου. Αλλ’ ω Πάτερ αγιόταατε, θαυματουργέ Θεοδόσιε, μη ελλίπης πρεσβεύειν ως παρεστώς τω θρόνω της Αγίας Τριάδος, διαφυλλάττειν και σώζειν ατρώτους, εκ των βελών του πονηρού και κακίας δυσσεβών και κακοβούλων ανθρώπων, τους εν πόθω εκτελούντας, την ετήσιον μνήμην σου, και αξιωθήναι της Βασιλείας των ουρανών.

**Και νυν. Της εορτής.**

Παρέλαβεν ο Χριστός, τον Πετρον και Ιακωβον και Ιωάννην, εις όρος υψηλόν κατ' ιδίαν, και μετεμορφώθη έμπροσθεν αυτών, και έλαμψε το πρόσωπον αυτού ως ο Ήλιος, τα δε ιμάτια αυτού, εγένετο λευκά ως το φως. Και ώφθησαν Μωϋσής και Ηλίας μετ' αυτού συλλαλούντες, και νεφέλη φωτεινή επεσκίασεν αυτούς, και ιδού φωνή εκ της νεφέλης λέγουσα· Ούτός εστιν ο Υιός μου ο αγαπητός, εν ω ηυδόκησα, αυτού ακούετε.

Δοξολογία Μεγάλη και Απόλυσις.

Η/Υ ΠΗΓΗ:

Voutsinasilias.blogspot.gr

http://voutsinasilias.blogspot.gr/2015/07/7.html

\*\*\*

**ΟΙΚΟΙ ΕΙΚΟΣΙΤΕΣΣΕΡΕΙΣ**

**ΕΙΣ ΤΟΝ ΟΣΙΟΝ ΚΑΙ ΘΕΟΦΟΡΟΝ ΠΑΤΕΡΑ ΗΜΩΝ**

**ΘΕΟΔΟΣΙΟΝ ΤΟΝ ΝΕΟΝ ΚΑΙ ΙΑΜΑΤΙΚΟΝ ΑΡΓΟΛΙΔΟΣ**

**Ποίημα Γερασίμου Μικραγιαννανίτου**

**Κοντάκιον. Ήχος πλ. δ’. Τη υπερμάχω.**

Τη θεοσδότω δωρεά καλλωπιζόμενος των ιαμάτων αναβλύζεις χάριν άφθονον τοις προστρέχουσι τη σκέπη σου θεοφόρε. Άλλ’ ως δόξης κοινωνός της υπέρ έννοιαν μη ελλείπης πάσης θλίψεως λυτρούμενος τους βοώντάς σοι, χαίροις Πάτερ Θεοδόσιε.

Άγγελος εν ασκήσει, αληθώς ανεδείχθης, Θεοδόσιε Όσιε Πάτερ (εκ γ’)˙ και νυν Αγγέλων δήμοις συνών, πάσι πηγάζει αεί χάριν άφθονον, τοις πίστει καταφεύγουσι, τη σκέπη σου και εκβοώσι.

Χαίρε Θεού φερώνυμος δόσις

Χαίρε εχθρού πολύστονος πτώσις

Χαίρε απαθείας λειμών ευωδέστατος

Χαίρε ευκληρίας ρεούσης υπέρτερος

Χαίρε ύψος ταπεινώσεως δια βίου υψηλού

Χαίρε βάθος θείας χάριτος εν δυνάμει του Θεού

Χαίρε ότι πηγάζεις ιαμάτων πελάγη

Χαίρε ότι ιάσαι παθημάτων τα άλγη

Χαίρε αστήρ λαμπρός της ασκήσεως

Χαίρε πρηστήρ απάτης του χείρονος

Χαίρε δι’ ου θείας χάρις εκλάμπει

Χαίρε δι’ ου ο αλάστωρ στενάζει

**Χαίροις Πάτερ Θεοδόσιε.**

Βλάστημα θείον πέλων, πόλεως Αθηναίων, προήλθες ευκλεούς ριζουχίας, και γεωργία ασκητική, εις εκατόν Πάτερ εκαρποφόρησας, καρποφορίαν κρείττονα, δι’ ής εκτρέφεις τους βοώντας.

**Αλληλούϊα.**

Γνώμη τελειοτάτη, εκ νεότητος Πάτερ, το κρείττον νουνεχώς εξελέξω. Και ζήλω των Οσίων ανδρών, πορευθήναι τοις ίχνεσιν επόθησας, διο την σην επίδοσιν, αγάμενοι αναβοώμεν.

Χαίρε ο πλήρης θείας αγάπης

Χαίρε ο πόρρω συγχύσεως πάσης

Χαίρε εννοιών ουρανίων θησαύρισμα

Χαίρε δωρεών θεοσδότων εναύλισμα

Χαίρε άνθραξ θείου έρωτος φλέγων ύλην γεηράν

Χαίρε σκεύος θείου Πνεύματος, πνέον αύραν νοεράν

Χαίρε ότι εδέξω την ουράνιον φλόγα

Χαίρε ότι παρέχεις το θεόρρυτον πόμα

Χαίρε σαρκός νεκρώσας το φρόνημα

Χαίρε ψυχής λαμπρύνας τα όμματα

Χαίρε φθαρτών τας ιδέας μισήσας

Χαίρε παθών τας κινήσεις εκτίλας

**Χαίροις Πάτερ Θεοδόσιε.**

Δέδωκας τοις πεινώσι, την σην ύπαρξιν Πάτερ, πειθόμενος Κυρίου τοις λόγοις. Κρείττονα γαρ ύπαρξιν ποθών, την αεί εν ουρανοίς διαμένουσαν, έξω κόσμου γέγονας δι’ ασκήσεως Χριστώ κραυγάζων.

**Αλληλούϊα.**

Έλιπες την πατρίδα, και τας κάτω ευκλείας, αγάπη τετρωμένος αγία και αρνησάμενος σεαυτόν, ασκητικώς τω Χριστώ ηκολούθησας. Και δοξασθείς τη χάριτι, ακούεις παρά πάντων ταύτα.

Χαίρε Χριστού ο θείος θεράπων

Χαίρε αυτού την χάριν εκλάμπων

Χαίρε των Αγγέλων τον βίον μιμούμενος

Χαίρε των δαιμόνων το σμήνος τροπούμενος

Χαίρε φως εν τη καρδία σου δεδεγμένος θεϊκόν

Χαίρε ζόφον τον ψυχόλεθρον διαλύων των παθών

Χαίρε ότι ηρνήσω σεαυτόν θεοφρόνως

Χαίρε ότι απέστης των φθαρτών ολοτρόπως

Χαίρε Χριστού ενώσεως έσοπτρον

Χαίρε καλών της χάριτος έλυτρον

Χαίρε ζωής εραστής ισαγγέλου

Χαίρε εχθρού νεκρωτής παλαμναίου.

**Χαίροις Πάτερ Θεοδόσιε.**

Ζέων εν τη καρδία, δι’ αγάπης της θείας, προσήλθες ολική διανοία, τω Οσίω Γέροντι σοφέ, ώ σεαυτόν καθυπέταξας Όσιε, οία Χριστώ υπήκοος, Θεοδόσιε θερμώς ψάλλων

**Αλληλούϊα.**

Ήναψε τη ψυχή σου, ησυχίας ο πόθος, συνείναι κατά μόνας Κυρίω˙ ένθεν θεοκινήτω σπουδή, την Αργολίδα κατέλαβες Όσιε, και άσαρκος εν σώματι, ωράθης ακούων τοιαύτα

Χαίρε ο τύπος της εγκρατείας

Χαίρε ο μύστης της ησυχίας

Χαίρε αγρυπνίας το όμμα το σύντονον

Χαίρε συμπαθείας το στόμα το ήδιστον

Χαίρε ύψος ότι έφθασας θεωρίας πρακτικής

Χαίρε βάθος ότι έγνωκας επιπνοίας θεϊκής

Χαίρε της Αργολίδος θεοφόρος οικήτωρ

Χαίρε των σων τεκνίων αρωγός και συλλήπτωρ

Χαίρε μορφή τοις πάσιν αιδέσιμος

Χαίρε πατήρ ημών και διδάσκαλος

Χαίρε λαμπτήρ του Ναυπλίου και Άργους

Χαίρε φωστήρ Τριλαμπούς θείου φάους.

**Χαίροις Πάτερ Θεοδόσιε.**

Θεία ομφή κατείδες, Θεοδόσιε Πάτερ, τον μέγαν Βαπτιστήν του Σωτήρος, και πτερωθείς τη θέα αυτού, ναόν ιερόν τούτω ωκοδόμησας, ναόν γαρ θείου Πνεύματος, αυτόν προκατέστησας ψάλλων.

**Αλληλούϊα.**

Ιαμάτων την χάριν, δεδεγμένος πλουσίαν, την κλήσιν εκ των έργων εκτήσω, Ιαματικός και γαρ καλή, και μέγας εν θαύμασι Θεοδόσιε, ιάσαι γαρ τους πάσχοντας, και διασώζεις τους βοώντας.

Χαίρε ο μέγας εν θαυμασίοις

Χαίρε ο ένδοξος εν Οσίοις

Χαίρε ο πηγάζων απαύστως ιάματα

Χαίρε ο εκτρέπων του σκότους τον άρχοντα

Χαίρε γέρας πολυτίμητον των οσίων αρετών

Χαίρε μέτοχος περίδοξος ουρανίων αγαθών

Χαίρε ότι κατείδες τον Πρόδρομον Ιωάννην

Χαίρε ότι παρέχεις την σωτηρίαν χάριν

Χαίρε Χριστού εκφαίνων το εύσπλαγχνον

Χαίρε εχθρού απείργων την έφοδον

Χαίρε δι’ ου ο Βελίαρ στενάζει

Χαίρε προς ον Πελοπόννησος κράζει

**Χαίροις Πάτερ Θεοδόσιε.**

Κήρυκες γεγονότες, των οσίων σου έργων, οι χάριτος της σης μετασχόντες, διεβόησαν πανταχού, των σων θαυμάτων θεοφόρε την δύναμιν, ένθεν πλείστοι προσήλθον σοι, συν σοι Πάτερ Χριστώ βοώντες.

**Αλληλούϊα.**

Λάμπων εν Αργολίδι, ισαγγέλω ασκήσει, Μονήν Πάτερ αγίαν εγείρεις, εν η Μοναστών υφηγητής, και υποφήτης θείος εχρημάτισας, Θεώ γαρ καθωδήγησας, τους φοιτητάς σου εκβοώντας.

Χαίρε φωτός αΰλου ταμείον

Χαίρε θεσμών οσίων πυξίον

Χαίρε της εξ έργων σοφίας προτύπωσις

Χαίρε της μελλούσης αξίας προδήλωσις

Χαίρε κλήμα το κατάκαρπον της ασκητικής ζωής

Χαίρε πλούτος θεοβράβευτος κοινωνίας θεϊκής

Χαίρε ότι εδείχθης Μοναζόντων αλείπτης

Χαίρε ότι πασχόντων τας ψυχάς αγαθύνεις

Χαίρε σοφώς ιθύνων προς Κύριον

Χαίρε χαράν βραβεύων σωτήριον

Χαίρε παθών ισχυρός καθαιρέτης

Χαίρε εχθρών νοητών καταπέλτης

**Χαίροις Πάτερ Θεοδόσιε.**

Μέγας εν τη ασκήσει, και πολύς εν φρονήσει, εδείχθης Θεοδόσιε Πάτερ. Εντεύθεν μειζόνων αμοιβών, παρά Θεού ηξιώθης μακάριε, ευεργετών τους άπαντας, και συγκινών Κυρίω ψάλλειν˙

**Αλληλούϊα.**

Νύκτωρ κατ’ όναρ ώφθης, τω θεόφρονι Πέτρω εκφαίνων σου τον όσιον βίον. Ος τη οράσει καταπλαγείς, Τριάδος σε θεράποντα εκήρυττε. Μεθ’ ου Πάτερ ικέτευε, υπέρ ημών των σοι βοώντων.

Χαίρε χαρίτων θείων εστία

Χαίρε οσίων πόνων κινύρα

Χαίρε Παρακλήτου υπέρτιμον σκήνωμα

Χαίρε μοναζόντων ακλόνητον στήριγμα

Χαίρε ότι διαλέλυκας των σκανδάλων την αχλύν

Χαίρε ότι εβεβαιώσας Πέτρον τον θεοειδή

Χαίρε εύοσμον κρίνον αρετών ουρανίων

Χαίρε άρωμα θείον εξ ιδρώτων αγίων

Χαίρε οσμή της θείας ασκήσεως

Χαίρε ακτίς μεθέξεως κρείττονος

Χαίρε δι’ ου οι Αργείοι σκιρτώσι

Χαίρε προς ον Ναυπλιείς εκβοώσι

**Χαίροις Πάτερ Θεοδόσιε.**

Ξενωθείς τη ση όψει, και τοις ρήμασι Πάτερ, ο Βύζαντος κλεινός Ποιμενάρχης, ως κατείδέ σε ξενοπρεπώς, του σου βίου ηγάσθη την λαμπρότητα, και ένθους ανεκραύγαζε, τω σε δοξάσαντι Κυρίω.

**Αλληλούϊα.**

Όλος έκθαμβος ώφθη, Πέτρος ο θεοφόρος, ώ τόπω συνηντήθηκε Πάτερ. Άνθρακας γαρ κρατών ταις χερσίν, αφλέκτως τω ιματίω σου Όσιε, θυμίαμα προσήγαγες, ευλαβώς τούτω εκβοώντι.

Χαίρε λαμπάς οσίων καμάτων

Χαίρε πυρσός πλουσίων θαυμάτων

Χαίρε ζωηφόρου πυρός ευναστήριον

Χαίρε ψυχοφθόρων σκανδάλων σβεστήριον

Χαίρε άνερ θεοφόρητε, των Οσίων καλλονή

Χαίρε όργανον της χάριτος, και πασχόντων προσφυγή

Χαίρε ότι τω Πέτρω συνεδέθης τω θείω

Χαίρε ότι εχρίσθης ιερέων τω μύρω

Χαίρε σεπτών αρετών γεώργιον

Χαίρε ηθών αγαθών λαμπάδιον

Χαίρε δι’ ου άπαν σκάνδαλον φεύγει

Χαίρε προς ον πας νοσών καταφεύγει.

**Χαίροις Πάτερ Θεοδόσιε.**

Περιβόητος πάσιν, αρετών τη εκφάνσει, και πλήθεσι θαυμάτων ωράθης. Καθάρας γαρ θεόφρον τον νουν, της θεϊκής επληρώθης ελλάμψεως, πάσι παρέχων τα πρόσφορα, Θεοδόσιε κραυγάζων.

**Αλληλούϊα.**

Ράον Πάτερ ανύσας, εγκρατείας τους πόνους, μετέστης προς την άπονον λήξιν, την σην ανάλυσιν προϊδών, προ τριών ημερών Αγίω Πνεύματι, και προς Θεόν ανέδραμες, ευλογών τους σοι εκβοώντας.

Χαίρε Οσίων των πάλαι ίσος

Χαίρε Πατέρων ενθέων τύπος

Χαίρε δωρημάτων αγίων κειμήλιον

Χαίρε ευσεβούντων θερμόν καταφύγιον

Χαίρε ότι την σην κοίμησιν προηγόρευσας σαφώς

Χαίρε ότι μεταβέβηκας εκ της γης προς ουρανόν

Χαίρε των αιωνίων αγαθών κληρονόμος

Χαίρε των φοιτητών σου οδηγός θεοφόρος

Χαίρε ζωής αλήκτου συμμέτοχος

Χαίρε χαράς της άνω συνέστιε

Χαίρε ορών αθεάτων τα κάλλη

Χαίρε κακών διαλύων τα βάρη.

**Χαίροις Πάτερ Θεοδόσιε.**

Σην ως έγνωσαν Πάτερ, φοιτητών σου ο δήμος, μετάστασιν εν θρήνοις εβόων. Πού καταλίπη τανύν ημάς, ους ώδε ως Πατήρ καλός συνήγαγες. Άλλ’ όμως Πάτερ Όσιε, άνωθεν σκέπε τους βοώντας.

**Αλληλούϊα.**

Τη οσία ταφή σου, ο μακάριος Πέτρος, συνήλθε συν πάση Εκκλησία, και ύμνοις και ωδαίς πνευματικαίς, προέπεμψαν το άγιον σκήνός σου, μεθ’ ών, ώ Θεοσόσιε, βοώμέν σοι εν ευλαβεία.

Χαίρε το κλέος των Αθηναίων

Χαίρε το σθένος των Ναυπλιέων

Χαίρε των Αργείων σεμνόν εγκαλλώπισμα

Χαίρε Αργολίδος απάσης το σέμνωμα

Χαίρε ότι των καμάτων σου δρέπη ήδη τους καρπούς

Χαίρε ότι βλύζει άπασιν ιαμάτων ποταμούς

Χαίρε Πελοποννήσου ουρανόφωτος στύλος

Χαίρε των μοναζόντων θεοφώτιστος λύχνος

Χαίρε πολλών παραλύτων σύσφιγξις

Χαίρε δεινώς αβλεπτούντων ίασις

Χαίρε θυμόν ατακτούντων παιδεύων

Χαίρε ορμήν δυσσεβούντων ελέγχων.

**Χαίροις Πάτερ Θεοδόσιε.**

Ύμνον άδων Κυρίω, τον τρισάγιον Πάτερ, ομού συν τοις Αγγέλοις αλήκτως, βλέψον εξ ύψους νυν εφ’ ημάς, εν αγάπη πατρική τα τέκνα σου. Και δίδου ημίν πάντοτε, την ευλογίαν σου τοις βοώσιν.

**Αλληλούϊα.**

Φύλαξ έσο και σκέπη, τη αγία Μονή σου, θερμώς ανακειμένη σοι Πάτερ. Ιδού γαρ ως νοσσία αεί, υπό τας πτέρυγας τας σας προστρέχομεν, ως άνω βελών του όφεως, ρυώμεθα αναβοώντες.

Χαίρε Μονής σου θερμός προστάτης

Χαίρε Κυρίου ο παραστάτης

Χαίρε ο τοις πάσι παρέχων βοήθειαν

Χαίρε ο ελκύων εχθρού την επήρειαν

Χαίρε αρωγός και έφορος ποίμνης σου της λογικής

Χαίρε υποφήτης άριστος γεωργίας ψυχικής

Χαίρε ότι θαλάσσης καταπαύεις τον σάλον

Χαίρε ότι διώκεις παν γεώδες και φαύλον

Χαίρε στερρόν της Μάνδρας σου έρεισμα

Χαίρε σεπτόν των τέκνων σου κλέϊσμα

Χαίρε εν γη βοηθών και θαλάσση

Χαίρε ταχύς εις αντίληψιν πάσι

**Χαίροις Πάτερ Θεοδόσιε.**

Χάριν την πατρικήν σου, μηδαμώς αποστήστης, παμμάκαρ αφ’ ημών των σων τέκνων. Ει γαρ λειψάνων σου των σεπτών, δι’ αμαρτίαν πάλαι εστερήθημεν, άλλ’ ουν τω θείω τάφω σου, προσπίπτοντες Θεώ βοώμεν.

**Αλληλούϊα.**

Ψάλλοντες του σου βίου, τας λαμπράς αριστείας, αεί τη ση προστρέχομεν σκέπη. Συ γαρ Πατήρ ημών συμπαθής, και ημείς Θεοδόσιε τεκνία σου, και θεία σου χρηστότητι, πιστώς θαρρούντες εκβοώμεν.

Χαίρε Οσίων καύχημα θείον

Χαίρε Πατέρων το εκμαγείον

Χαίρε πρεσβευτά προς Θεόν ημών κράτιστε

Χαίρε οδηγέ των τεκνίων σου άριστε

Χαίρε όρμος ακλυδώνιστος των εν σάλω πειρασμών

Χαίρε τείχος ακαθαίρετον κατ’ εχθρών πολυειδών

Χαίρε θεοδωρήτων δωρεών χορηγία

Χαίρε των σε υμνούντων αληθής προστασία

Χαίρε δι’ ου παθών ιαθήσομαι

Χαίρε δι’ ου φωτός πληρωθήσομαι

Χαίρε σεπτός ιατήρ της ψυχής μου

Χαίρε θερμός αρωγός της ζωής μου

**Χαίροις Πάτερ Θεοδόσιε.**

Ώ τρισόλβιε Πάτερ, Θεοδόσιε θείε, ομόσκηνε απάντων Αγίων (εκ γ’) δέχου ημών τας φωνάς, και πάρεχε εκάστω τα αιτήματα, χαράς δε πλήρου κρείττονος, τους ευλαβώς Θεώ βοώντας.

**Αλληλούϊα.**

**Και αύθις το˙ Κοντάκιον. Ήχος πλ. δ’ Τη υπερμάχω.**

Τη θεοσδότω δωρεά καλλωπιζόμενος Των ιαμάτων αναβλύζεις χάριν άφθονον Τοις προστρέχουσι τη σκέπη σου θεοφόρε. Άλλ’ ως δόξης κοινωνός της υπέρ έννοιαν Μη ελλείπης πάσης θλίψεως λυτρούμενος τους βοώντάς σοι, χαίροις Πάτερ Θεοδόσιε.

Δίστιχον.

Χαίρε Θεοδόσιε σοι εκβοώντα

Γεράσιμον δόσεσι πλούτισον θείαις.

Η/υ επιμέλεια Σοφίας Μερκούρη.